L’Inter e l’Udin a zuin un timp par om, ma i blancs e neris ae fin se gjavin miôr ancje cuant che a son mancul presints e a tirin fûr grinte e cualitât te seconde frazion, che e je chê decisive pal risultât. L’Udin al vinç e soredut tal secont timp al convinç e al mostre di vê rivât a fâ cressi chel pôc di bon e di incoragjant che al veve mostrât te partide di Cope Italie cul Cesena. Dopo des ultimis partidis di campionât, chê di nossere e je stade pardabon une bocjade di aiar fresc e bon e la vitorie finâl e zove sei ae classifiche che al morâl, che juste une setemane indaûr a San Siro al someave decisamentri finût sot dai tacuts des scarpis.
La partide si invie cui parons di cjase che, par dovê di ospitalitât – si fâs par mût di dî – e soredut par dovê di classifiche e di tradizion e par vie che di cuant che a àn cambiât alenadôr no àn ancjemò vinçût, a cirin di fâ il lôr zûc e di imponi la lôr superioritât teritoriâl. L’Udin al mostre un ategjament “catenacciaro”, cu la difese a trê rinfuarcide di une linie mediane a cinc, cun Di Natale di bessôl indenant e Bruno Fernandes a tignî dongje l’atac e il centricjamp: no à grandis iniziativis ofensivis, ma – miôr che in altris ocasions – al romp cun costance la iniziative aversarie e al sta atent indaûr.
Par vincj minûts l’Inter al reste imberdeât te rêt che l’Udin i à cusît intor. Cun dut achel Kovacic al mostre di jessi in stât di cjatâ spazi e iniziative: al fâs zirâ balons a drete e a çampe e soredut al è l’autôr de prime ocasion de scuadre di mister Mancini, un biel tîr che al sbat su la travierse disore di Karnezis. A son soredut lui e Guarin i ponts di riferiment de manovre interiste, che però e prodûs dome lis conclusions fûr scuare di Medel, intant che l’Udin al rispuint finalmentri su la linie Allan-Di Natale.
Un minût prime de fin dal prin timp la pression interiste e parturìs il vantaç cun Icardi. Tai tifôs furlans al cres il marum pal risultât parziâl e pal ategjament de scuadre
Il secont timp si vierç cence cambiaments tes dôs formazions. L’Inter al somee sentât sul so vantaç, intant che l’Udin al tache a mostrâ chel dinamisim e chê iniziative che no si veve viodût te prime frazion. Bruno Fernandes al rive a fâ plui e miôr chei moviments che a coventin e che al veve za cirût di fâ in cualchi ocasion prime dal interval, intant che i interiscj Dodò e Palacio si fasin notâ par cualchi eroron. Chescj gnûfs ecuilibris a puartin prime Di Natale in zone gol e po Bruno Fernandes a inventâsi une triangolazion e un tîr in diagonâl che al sbuse la puarte di Handanovic.
L’Inter al va in crisi e l’Udin al concuiste ancjemò fuarce e cjamp. Stramaccioni al clame fûr Di Natale ma no lu cambie cuntun difensôr cun chê di difindi il pontut. Al puest dal cjapitani Totò al jentre Thereau, che par Stramaccioni cu la sô frescjece e cu la sô corse al varès di tirâ fûr alc di bon de confusion interiste e de ande positive dai blancs e neris.
Al è propit ce che al sucêt: eroron di Palacio, Thereau al cjape il balon, al schiribice ancje Handanovic e al è doi a un.
Di li indenant l’Inter al provarà a sburtâ, ma cence ordin e cence risultâts concrets. L’Udin al controle e al rispuint cetant che al covente par no vê fastidis e par puartâ insom la partide in vantaç.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn